b'\n_START_ARTICLE_\nHalia\n_START_PARAGRAPH_\nHalia (m.kreik. \xe1\xbc\x88\xce\xbb\xe1\xbc\xb0\xce\xb1, \xe2\x80\x9dsuolainen\xe2\x80\x9d) oli kreikkalaisessa mytologiassa merinymfi, haliadi, telkhiinien sisar ja Pontoksen ja Thalassan tyt\xc3\xa4r. Halia synnytti Poseidonille kuusi poikaa ja yhden tytt\xc3\xa4ren, Rhoden, jonka mukaan Rhodoksen saari sai nimens\xc3\xa4._NEWLINE_Kun Afrodite kulki pitkin meri\xc3\xa4 syntym\xc3\xa4ns\xc3\xa4 j\xc3\xa4lkeen, h\xc3\xa4n halusi pys\xc3\xa4hty\xc3\xa4 Rhodoksella, mutta Halian pojat estiv\xc3\xa4t t\xc3\xa4m\xc3\xa4n aikeen. T\xc3\xa4st\xc3\xa4 raivostuneena jumalatar l\xc3\xb6i poikia hulluudella, jolloin n\xc3\xa4m\xc3\xa4 makasivat \xc3\xa4itins\xc3\xa4 v\xc3\xa4kisin. Poseidonin kuultua t\xc3\xa4st\xc3\xa4 h\xc3\xa4n hautasi poikansa maan alle. Halia puolestaan heitt\xc3\xa4ytyi mereen, ja paikalliset asukkaat antoivat h\xc3\xa4nelle nimen Leukothea kunnioittaakseen h\xc3\xa4nt\xc3\xa4 kuolemattomana merenjumalattarena.\n_START_SECTION_\nMuut samannimiset hahmot\n_START_PARAGRAPH_\nHalia oli my\xc3\xb6s yksi Nereuksen viidest\xc3\xa4kymmenest\xc3\xa4 tytt\xc3\xa4rest\xc3\xa4, nereidist\xc3\xa4.'